PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/VP/3/1/001	Bratislava 7. januára 2010	

Protimonopolný úrad Slovenskej republiky, odbor koncentrácií, v správnom konaní číslo 0029/OK/2009 začatom dňa 22. 09. 2009 na základe oznámenia koncentrácie podnikateľom Ing. Jánom Molnárom, bytom Brestovská 168/52, 066 01 Humenné, zastúpeným JUDr. Tomášom Illešom, so sídlom Zombova 45, 040 23 Košice, vo veci koncentrácie podnikateľov Ing. Jána Molnára, bytom Brestovská 168/52, 066 01 Humenné a CHEMOL, s.r.o., so sídlom Mierová 62, 066 01 Humenné, IČO: 44 911 271 
	rozhodol

na základe § 10 ods. 1 zákona č. 145/1995 Z. z. o správnych poplatkoch v znení neskorších predpisov tak, že vracia podnikateľovi Ing. Jánovi Molnárovi, bytom Brestovská 168/52, 066 01 Humenné správny poplatok vo výške 3 319 eur (slovom tritisíctristodevätnásť eur). Správny poplatok bude vrátený na účet číslo – 2614113447/1100.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 22.09.2009 doručené listom zaevidovaným pod č. 3410/2009 oznámenie koncentrácie (ďalej len „Oznámenie“) Ing. Jánom Molnárom bytom Brestovská 168/52, 066 01 Humenné (ďalej len „Ing. Ján Molnár“) prostredníctvom splnomocneného právneho zástupcu JUDr. Tomáša Illeša bytom Zombova 45, 040 23 Košice (ďalej len „právny zástupca“) podľa § 10 ods. 10 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) vo veci koncentrácie, ktorá podľa oznámenia koncentrácie spočíva v nadobudnutí priamej výlučnej kontroly Ing. Jána Molnára nad podnikom podnikateľa CHEMOL, s.r.o., so sídlom Mierová 62, 066 01 Humenné (ďalej len „CHEMOL“). 
Na základe vyššie uvedeného úrad dňa 22.09.2009 začal podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní        (správny poriadok) v znení neskorších predpisov správne konanie vo veci predmetnej koncentrácie vedené pod číslom 0029/OK/2009, o čom bol účastník správneho konania, Ing. Ján Molnár, informovaný listom č. 3687/PMÚ SR/2009 zo dňa 12.10.2009.
Správny poplatok vo výške 3319 eur bol podľa položky č. 212 sadzobníka správnych poplatkov, ktorý tvorí prílohu zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) zaplatený na účet úradu dňa 04.11.2009.

Dňa 23.12.2009 nadobudlo právoplatnosť rozhodnutie číslo 2009/ZK/3/1/066 zo dňa 18.12.2009, ktorým úrad správne konanie vo veci predmetnej koncentrácie na základe § 32 ods. 1 písm. b) zákona zastavil, pretože účastník konania vzal svoj návrh na začatie konania späť.

Podľa § 10 ods. 1 zákona o správnych poplatkoch správny orgán, ktorý poplatok vybral, vráti ho v plnej výške, ak sa nemohol vykonať úkon alebo uskutočniť konanie bez zavinenia poplatníka, alebo ak bol poplatok zaplatený bez toho, aby bol na to poplatník povinný, ak pri jednotlivých položkách sadzobníka nie je ustanovené inak. Vzhľadom na to, že správny poplatok bol zaplatený bez toho, aby bol na to poplatník povinný, úrad vracia správny poplatok v plnej výške, t. j. 3 319 eur. 

Podnikateľ Ing. Ján Molnár, prostredníctvom svojho právneho zástupcu, listom zaevidovaným úradom pod. č.4621/2009 zo dňa 11.12.2009, úrad požiadal o vrátenie správneho poplatku na účet  číslo 2614113447/1100.

Na základe vyššie uvedeného úrad rozhodol tak, ako je uvedené vo výroku tohto rozhodnutia.

Poučenie:

	Podľa ustanovenia § 10 ods. 6 zákona č. 145/1995 Z. z. o správnych poplatkoch v znení neskorších predpisov sa proti tomuto rozhodnutiu nemožno odvolať. Rozhodnutie nadobúda právoplatnosť dňom doručenia. 

                                                                           Ing. Emília Babiaková
                                                                     riaditeľka odboru koncentrácií

Rozhodnutie sa doručuje:
JUDr.Tomáš Illeš
advokát
Zombova 45	
040 23  Košice